Kate Winslet

Kate Elizabeth Winslet (s. 5. lokakuuta 1975 Reading, Berkshire) on englantilainen näyttelijä. Winslet on ansainnut useita palkintoja ja ehdokkuuksia. Hän on historian nuorin henkilö, joka on ansainnut seitsemän Oscar-ehdokkuutta. Vuonna 2009 hänet palkittiin parhaan naispääosan Oscarilla elokuvasta "The Reader – Lukija". Winslet on palkittu myös kolmella Bafta-palkinnolla ja neljällä Golden Globella. Hänet palkittiin myös Emmy-palkinnolla roolistaan minisarjassa "Mildred Pierce" (2011).
Elämä ja ura.
Winslet syntyi Readingissä 1975. Hän oli vanhempiensa Rogerin ja Sallyn toinen lapsi. Perheeseen syntyi kaikkiaan neljä lasta. Winsletin suvussa on näyttelijöitä, sillä hänen isänsä oli näyttelijä, jolla oli kuitenkin uran kanssa haasteita ja työskenteli sekatyömiehenä. Katen isovanhemmat puolestaan johtivat Readingin repertuaariteatteria.
Winslet pääsi 11-vuotiaana Bedroofs-teatteikouluun, ja 12-vuotiaana hän sai ensimmäisen roolinsa Sugar Puffs -murojen mainoksesta. Winsletin ensimmäinen merkittävä rooli oli Peter Jacksonin elokuvassa "Taivaalliset olennot" (1994). Hän sai tunnustusta myös esiintyessään sivuosassa elokuvassa "Järki ja tunteet" (1995). Hän esitti Jane Austenin romaaniin perustuvassa elokuvassa Marianne Dashwoodia, joka joutuu taloudellisesti ja romanttisesti tuuliajolle isänsä kuoleman jälkeen. Winslet sai roolista parhaan naissivuosan Oscar-ehdokkuuden. Hänen seuraavia elokuviaan olivat "Jude" (1996) ja "Hamlet" (1996), jossa hän näytteli Ofeliaa.
Winslet sai kansainvälistä huomiota James Cameronin romanttisesta elokuvasta "Titanic" (1997). Hän näytteli siinä rikasta ja idealistista nuorta naista Rose DeWitt Bukateria, jolla on "Titanicilla" intohimoinen suhde Leonardo DiCaprion näyttelemään Jack Dawsoniin. Elokuva rikkoi katsojaennätyksiä ja oli aikanaan maailman eniten tuottanein elokuva, ja Winsletille se toi toisen Oscar-ehdokkutensa.
Winslet teki "Titanicin" jälkeen monia independent-elokuvia ja näytteli muun muassa elokuvissa "Marokko 1972" (1998), "Holy Smoke – pyhässä pilvessä" (1999) ja "Quills – syntiset säkeet" (2000). Hän sai Oscar- ja Golden Globe -ehdokkuudet roolistaan kirjailija Iris Murdochina elokuvassa "Iris" (2001).
Winsletin neljäs Oscar-ehdokkuus tuli elokuvasta "Tahraton mieli" (2004), jossa hän esitti naista, jonka muistot tuskaisesta parisuhteesta pyyhitään uuden lääketieteellisen toimenpiteen avulla, ja viides elokuvasta "Little Children" (2006). Hän oli nuorin naisnäyttelijä, joka on ansainnut viisi Oscar-ehdokkuutta. Winsletin seuraavia elokuvia olivat "Holiday" (2006) ja animaatio "Virran viemää" (2006), jossa hän ääninäytteli rottaa.
Winsletin vuoden 2008 elokuvia olivat "Revolutionary Road" ja "Lukija". Winslet esitti "Revolutionary Roadissa" DiCaprion kanssa pariskuntaa, jotka kapinoivat 1950-luvun esikaupunkialueen käytössääntöjä vastaan. "Lukijassa" hän puolestaan näytteli lukutaidotonta keskitysleirin vartijaa. Hänet palkittiin kummastakin elokuvasta. "Lukijasta" hän sai parhaan naispääosan Oscarin ja naissivuosan Golden Globen ja "Revolutionary Roadista" Golden Globen naispääosasta draamaelokuvasta.
Winsletin päärooli HBO:n minisarjassa "Mildred Pierce" (2011) toi hänelle sekä Emmyn ja Golden Globen. Hänen seuraavia elokuviaan olivat "Tartunta" (2011) ja satiiri "Carnage" (2011). "Menneisyyden painossa" (2013) Winslet näytteli yksinhuoltajaa, joka ajautuu suhteeseen vankikarkurin kanssa. Nuortenromaaniin perustuvassa elokuvassa "Divergent – Outolintu" (2014) Winslet oli julma hahmo.
Winslet näytteli elokuvassa "Steve Jobs" (2015) Applen markkinointijohtajaa Joanna Hoffman. Hänet palkittiin roolista Golde Globelle, ja hän sai myös uransa seitsemännen Oscar-ehdokkuutensa. Winsletin vuoden 2016 elokuvia olivat rikostrilleri "Triple 9", jossa hän esitti venäläistä gangsteria, ja "Kaikenkattava kauneus". Seuraavana vuonna ilmestyivät seikkailudraama "Vuori välissämme" ja Woody Allenin ohjaama komedia "Wonder Wheel". Winslet näytteli elämäkertaelokuvassa "Ammonite" fossiilien kerääjä Mary Anningia. Winsletin voitti toisen Emmynsä HBO:n minisarjasta "Mare of Easttown" (2021). Sen jälkeen hän näytteli tieteisfantasiassa "" (2022), Lee Miller -elämäkerrassa "Lee" (2023) ja minisarjassa "The Regime" (2024).
Winslet on laulanut singlellä "What If?" elokuvasta "Christmas Carol" sekä tehnyt dueton ”Weird Al” Yankovicin kanssa Sarah Boyntonin albumilla "Dog Train". Hän on myös laulanut elokuvissa "Taivaalliset olennot" sekä "Romance &amp; Cigarettes".
Winslet on englanninkielisessä vuonna 2019 ilmestyneessä "Muumilaakso"-sarjassa Vilijonkan ääninäyttelijä.
Palkinnot ja ehdokkuudet.
Winslet sai Brittiläisen imperiumin komentajan arvon.
Winslet voitti parhaan naispääosan Oscar-palkinnon esiintymisestään elokuvassa "The Reader – Lukija" (2008). Samana vuonna hänet palkittiin kahdella Golden Globe -palkinnolla: parhaasta naispääosasta draamaelokuvasta "Revolutionary Road" ja parhaasta naissivuosasta elokuvasta "The Reader – Lukija". Winslet on voittanut myös kaksi Baftaa: parhaasta naispääosasta elokuvassa "The Reader – Lukija" ja parhaasta naissivuosasta elokuvassa "Järki ja tunteet" (1995). Kaiken kaikkiaan Winslet on ansainnut yhteensä kuusi Oscar-ehdokkuutta, yhdeksän Golden Globe -ehdokkuutta ja seitsemän Bafta-ehdokkuutta.
Winslet on ansainnut lukuisia palkintoja myös muilta järjestöiltä. Esimerkiksi yhdysvaltalainen elokuvakriitikkojen yhdistys Los Angeles Film Critics Association antoi hänelle parhaan naissivuosan palkinnon elokuvasta "Iris", ja näyttelijöitä edustava ammattiliitto Screen Actors Guild palkitsi hänet parhaasta naissivuosasta elokuvista "Järki ja tunteet" ja "The Reader – Lukija".
Winslet sai tähden Hollywood Walk of Famelle vuonna 2012. Winsletin kotikylässä Readingissa on hänen mukaansa nimetty aukio, "Winslet Square".
Yksityiselämä.
Vuonna 2010 Winslet perusti Golden Hat Foundationin, jonka tarkoituksena on lisätä yleisön ymmärrystä autismia kohtaan.
Winslet on ollut kolme kertaa naimisissa, vuosina 1998–2001 ohjaaja Jim Threapletonin kanssa ja vuosina 2003–2010 ohjaaja Sam Mendesin kanssa ja vuodesta 2012 Edward Abel Smithin kanssa.
Winsletillä on ensimmäisestä avioliitostaan vuonna 2000 syntynyt tytär ja toisesta avioliitosta vuonna 2003 syntynyt poika. Winsletin kolmas lapsi syntyi joulukuussa 2013.